Ľudovít Petránsky

Ľudovít Petránsky (* 22. november 1943, Brezno) teoretik a historik výtvarných umení, pedagóg.

Životopis

Narodil sa v Brezne 22. 11. 1943 v rodine otca Ľudovíta - staviteľa a matky Márie, ( rod. Filadelfy ) ktorá bola dlhoročnou riaditeľkou  Okresnej a neskôr Mestskej knižnice a zároveň  členkou Divadla Janka Chalúpku v Brezne. Bola výraznou osobnosťou vo viacerých spoločenských i kultúrnych oblastiach.  Maturoval na SPTŠ v Brezne. Vysokoškolské štúdiá absolvoval  na Katedre  dejín umenia ( neskôr Veda o výtvarnom umení ) FFUK v Bratislave a na Karlovej univerzite v Prahe. V roku 1974 mu bol na základe skúšok a obhajoby práce Univerzitou J. E. Purkyně v Brne udelený titul PhDr. O tri roky neskoršie obhájil na  Umenovednom ústave ČSAV kandidátsku dizertačnú prácu pod názvom Zoltán Palugyay  a bol mu udelený vedecký titul CSc. V roku 1978 habilitoval na docenta ( VŠVU Bratislava ) a v roku 1985 získal na základe úspešnej doktorskej dizertačnej práce na ČSAV vedecký titul DrSc. V roku 1986 bol inaugurovaný na profesora a v roku 2005 mu bol na STU vo Zvolene udelený čestný titul Dr.h.c. 
V rokoch 1970 - 1990 pôsobil na VŠVU Bratislava. Vedúci Katedry úžitkového umenia a tvarovania priemyselných výrobkov, neskôr ako vedúci Katedry teoretických predmetov, od roku 1985 ako prorektor a v roku 1989 ako rektor.
V roku 1990 nastúpil na Fakultu architektúry STU v Bratislave ako profesor dejín, teórie a metodológie dizajnu a v rokoch 1997 - 2006 tu pôsobil ako prodekan pre styk s verejnosťou a doktorandské štúdium a zároveň ako predseda Slovenskej odborovej komisie pre dizajn ( neskôr samostatnej Fakultnej odborovej komisie ). Patril k hlavným iniciátorom vzniku Ústavu dizajnu na FA STU v Bratislave a v rokoch 2003 - 2006 bol jeho vedúcim. V rokoch 2006 - 2010 bol predsedníctvom Senátu FA STU zvolený za dekana Fakulty architektúry STU v Bratislave.       
Prednášal aj na Katedre dizajnu Technickej univerzity v Košiciach a na Katedre dizajnu Drevárskej fakulty TU vo Zvolene. Bol hlavným iniciátorom založenia doktorandského štúdia v oblasti dizajnu , habilitácií a inaugurácií v tomto odbore na Slovensku. V roku 2011 odišiel do dôchodku.

Charakteristika práce

Umeleckohistorická, teoretická a kritická práca prof. Ľ. Petránskeho sa sústreďuje do niekoľkých okruhov. Ich spoločnou bázou je obdobie od 2. polovice 19. storočia až do súčasnosti. Venuje sa najmä maľbe, grafike, sochárstvu, dizajnu, a tiež prelínaniu jednotlivých umeleckých druhov a vzniku nových typov. Pri interpretácii diel využíva ikonografické, semiotické ako aj hermeneutické postupy ( viď napr. štúdie K. Stejskala, R. Chadrabu, Z. Mathausera M. Lamača o dielach Ľ. Petránskeho ). Veľký akcent dáva na vplyv kontextu doby na formovanie umeleckého diela, pritom základná vedecká analýza je pre čitateľa interpretovaná prístupným spôsobom. Petránsky „nechápe výtvarné umenie v izolovanosti na rýdzo formálne problémy, ale jeho hodnoty približuje  s ohľadom na širšie spoločenské a životné poslanie i význam. Problematiku vývoja slovenského  moderného umenia chápe vždy v spojitosti umenia európskeho a svoje poznatky sa usiluje interpretovať jasne, plasticky, v adekvátnej literárnej forme. Dokáže prehodnocovať a  aktualizovať podnety predchádza júceho vývoja  a určovať ich trvalý význam i príklad. V tomto smere sú práce Ľ. Petránskeho prínosom nielen v slovenskej  vede a kultúre, ale tiež v kontexte umenovedy v Československu“ ( Prof. PhDr. Jiří Kotalík, DrSc. ). Na stránkach Kultúrneho života ( tu založil rubriku o výtvarnom dianí ), Výtvarnej práci, Mladej tvorby a Výtvarného života patril k významným obhajcom nových – aj experimentálnych – tendencií v našom  a európskom umení.
K jeho  pedagogickej činnosti sa okrem iných vyjádrila popredná predstaviteľka  svetovej architektury a pedagogiky, prof. Eva Jiřičná:
„... Pan  děkan byl první, kdo mě před mnoha lety požádal o přednášku na Fakultě  architektury Slovenské technické univerzity. Od té doby jsme udržovali  korespondenci a byla jsem informována o jeho činnosti. Pan děkan je výjimečný  člověk, který svými vědomostmi, zkušenostmi a láskou ke studentům přispěl k  mimořádné kvalitě studia výtvarného umění a architektury v Bratislavě. Jeho  zásluhou škola zaujímá výjimečné místo mezi školami nejenom na Slovensku, ale  i v Evropě. Nejenže pan děkan Petránsky přispel ke kvalitě výuky studentů,  ale zasloužil se také o spolupráci celého týmu pedagogů, kteří se vzájemně  podporují a obohacují svými zkušenostmi jak studenty, tak sami sebe."